Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Europos Parlamento ir Tarybos reglamentas (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose /* COM/2015/0121 final - 2015/0063 (COD) */





AIŠKINAMASIS MEMORANDUMAS 1. PASIŪLYMO APLINKYBĖS • Pasiūlymo pagrindas ir tikslai Šiuo pasiūlymu siekiama iš dalies pakeisti ES taisykles, kuriomis į ES teisę perkeliama Žvejybos šiaurės rytų Atlante komisijos (ŽŠRAK, angl. santrumpa NEAFC) priimta kontrolės ir vykdymo užtikrinimo sistema. • Bendrosios aplinkybės Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose, kurios viena iš susitariančiųjų šalių yra Europos Sąjunga, tikslas – užtikrinti ilgalaikį šiaurės rytų Atlanto rajono žuvininkystės išteklių išsaugojimą ir optimalų jų naudojimą, taip užtikrinant tvarumą ir suteikiant naudos tiek aplinkai, tiek visuomenei. Siekiant užtikrinti, kad ši Konvencija ir Žvejybos šiaurės rytų Atlante komisijos priimtos rekomendacijos būtų taikomos, gali būti priimtos priemonės, susijusios su atitinkamos žvejybos kontrole ir reikalavimų vykdymo užtikrinimu. Šios priemonės įtrauktos į kontrolės ir vykdymo užtikrinimo sistemą, kuri taikoma visiems laivams, kurie yra naudojami arba kuriuos ketinama naudoti žuvininkystės išteklių žvejybos veiklai visuose Konvencijoje nustatytuose rajonuose. Reglamentu (ES) Nr. 1236/2010 į Sąjungos teisę perkeliama NEAFC priimta kontrolės ir vykdymo užtikrinimo sistema. Šiame reglamente nustatytos tam tikros konkrečios kontrolės priemonės žvejybos veiklai rajone, kuriame taikoma Konvencija dėl būsimo daugiašalio bendradarbiavimo šiaurės rytų Atlanto žvejybos rajonuose, stebėti ir papildytos kontrolės priemonės, numatytos 2009 m. lapkričio 20 d. Tarybos reglamente (EB) Nr. 1224/2009, nustatančiame Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis[1], ir 2008 m. rugsėjo 29 d. Tarybos reglamente (EB) Nr. 1005/2008, nustatančiame Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti.[2] 2012 m. ir 2013 m. metiniuose susitikimuose NEAFC priėmė rekomendacijas, kuriomis iš dalies keičiama kontrolės ir vykdymo užtikrinimo sistema. Pagrindinis pagal Rekomendaciją Nr. 9/2014 įvykdytas pakeitimas yra sistemos suderinimas su 2011 m. ES patvirtintu FAO susitarimu dėl uosto valstybės priemonių, kuriomis siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti. Susitariančiosios šalys susitarė, kad ši rekomendacija įsigalios 2015 m. liepos 1 d. Kitu pagal Rekomendaciją Nr. 15/2013 padarytu pakeitimu patikslinama, kad reguliuojamajame rajone perkrovimo operacijoje dalyvaujantys laivai, į kuriuos perkraunamos žuvys, praneša apie iškrovimo uostą, nepriklausomai nuo to, ar iškraunama bus uoste, esančiame Konvencijos rajone ar už jo ribų. 2014 m. lapkričio mėn. metiniame susitikime NEAFC priėmė Rekomendaciją Nr. 12/2015, kuria iš dalies keičiama Rekomendacija Nr. 9/2014 dėl pranešimo tvarkos, susijusios su uosto valstybės vykdoma užsienio šalių žvejybos laivų kontrole, siekiant padėti laivams pereiti nuo popieriniais dokumentais grindžiamos sistemos prie šiuolaikinės internetinės IRT programos, valdomos NEAFC sekretoriato. Rekomendacija Nr. 15/2013 įsigaliojo 2013 m., o Rekomendacija Nr. 9/2014 su pakeitimais, padarytais Rekomendacija Nr. 12/2015, įsigalios 2015 m. liepos 1 d. Abi rekomendacijos susitariančiosioms šalims yra privalomos pagal NEAFC konvencijos sąlygas. Todėl ES, būdama susitariančioji šalis, turėtų minėtas rekomendacijas taikyti. Šias rekomendacijas NEAFC priėmė ES visiškai pritarus. Taigi ES suinteresuota, kad siūlomu reglamentu jos būtų perkeltos į Sąjungos teisę. • Pasiūlymo srityje galiojančios nuostatos Europos Parlamento ir Tarybos reglamentu (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose, į Sąjungos teisę perkeliama NEAFC priimta kontrolės ir vykdymo užtikrinimo sistema. Dabar reglamentas turėtų būti iš dalies pakeistas siekiant į Sąjungos teisę įtraukti sistemos pakeitimus, kurie tapo privalomi Sąjungai. Reglamento (ES) Nr. 1236/2010 įgyvendinimo priemonės priimtos 2012 m. gegužės 23 d. Komisijos įgyvendinimo reglamentu (ES) Nr. 433/2012, kuriuo nustatomos išsamios Europos Parlamento ir Tarybos reglamento (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose, taikymo taisyklės. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (NNN reglamentas), taikomas nuo 2010 m. sausio 1 d. • Derėjimas su kitomis Sąjungos politikos sritimis ir tikslais Šis pasiūlymas dera su bendru tausaus žuvininkystės išteklių naudojimo modeliu ir todėl atitinka bendros žuvininkystės politikos tikslus, juo taip pat prisidedama prie darnaus vystymosi. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI • Konsultacijos su suinteresuotosiomis šalimis Konsultavimosi būdai, pagrindiniai tiksliniai sektoriai ir bendras respondentų apibūdinimas Netaikoma Atsakymų santrauka ir kaip į juos atsižvelgta Netaikoma • Tiriamųjų duomenų rinkimas ir naudojimas Nepriklausomo tyrimo neprireikė. • Poveikio vertinimas Netaikoma 3. TEISINIAI PASIŪLYMO ASPEKTAI • Siūlomų veiksmų santrauka NEAFC priimtos kontrolės ir vykdymo užtikrinimo sistemos pakeitimų perkėlimas į Sąjungos teisę. • Teisinis pagrindas Sutarties dėl Europos Sąjungos veikimo 43 straipsnio 2 dalis. • Subsidiarumo principas Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. • Proporcingumo principas Šiuo pasiūlymu į Sąjungos teisę įtraukiami Sistemos pakeitimai, priimti NEAFC rekomendacijomis Nr. 15/2013 ir Nr. 9/2014 su pakeitimais, padarytais Rekomendacija Nr. 12/2015. Šios rekomendacijos privalomos NEAFC susitariančiosioms šalims, taigi ir ES. Todėl keblumų dėl proporcingumo principo nekyla. • Pasirinkta priemonė Siūloma priemonė: Europos Parlamento ir Tarybos reglamentas. Kitos priemonės būtų netinkamos dėl šios priežasties: regioninių žuvininkystės valdymo organizacijų priimtos rekomendacijos yra perkeliamos į Europos Parlamento ir Tarybos reglamentus, išskyrus atvejus, kai įgaliojimai perkelti tokias rekomendacijas buvo deleguoti Komisijai, tačiau šiuo atveju taip nėra. 4. POVEIKIS BIUDŽETUI Pasiūlymas neturi poveikio Sąjungos biudžetui. 2015/0063 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Europos Parlamento ir Tarybos reglamentas (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[3], laikydamiesi įprastos teisėkūros procedūros, kadangi: (1) Reglamentu (ES) Nr. 1236/2010 į Sąjungos teisę įtraukiamos kontrolės ir vykdymo užtikrinimo sistemos (toliau – Sistema), nustatytos 2006 m. lapkričio 15 d. vykusiame metiniame susitikime priimtoje Žvejybos šiaurės rytų Atlante komisijos (ŽŠRAK, angl. santrumpa NEAFC) rekomendacijoje ir vėliau iš dalies pakeistos 2007 m., 2008 m. ir 2009 m. lapkričio mėn. susitikimuose priimtomis rekomendacijomis, nuostatos; (2) 2012 m. lapkričio mėn. metiniame susitikime ŽŠRAK priėmė rekomendaciją Nr. 15:2013, kuria iš dalies keičiamas Sistemos 13 straipsnis dėl pranešimų, susijusių su perkrovimo operacijomis ir iškrovimo uostu. Kitame 2013 m. lapkričio mėn. metiniame susitikime ŽŠRAK priėmė rekomendaciją Nr. 9:2014, kuria iš dalies keičiami Sistemos 1, 20–25 ir 28 straipsniai, atitinkamai susiję su apibrėžtimis, kai kuriomis uosto valstybės vykdomai užsienio šalių žvejybos laivų kontrolei taikomomis nuostatomis ir pažeidimų nagrinėjimo procedūromis. 2014 m. lapkričio mėn. metiniame susitikime ŽŠRAK priėmė rekomendaciją Nr. 12:2015, kuria iš dalies pakeitė Rekomendaciją Nr. 9:2014 dėl Sistemos 22 ir 23 straipsnių dėl uosto valstybės vykdomos užsienio šalių žvejybos laivų kontrolės; (3) remiantis Tarybos sprendimu 81/608/EEB patvirtintos Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose 12 ir 15 straipsniais, Rekomendacija Nr. 15:2013 įsigaliojo 2013 m. vasario 8 d.; (4) pagal jos nuostatas Rekomendacija Nr. 9:2014 su pakeitimais, padarytais Rekomendacija Nr. 12:2015, įsigalios 2015 m. liepos 1 d.; (5) tas rekomendacijas būtina perkelti į Sąjungos teisę; todėl Reglamentas (ES) Nr. 1236/2010 turėtų būti atitinkamai iš dalies pakeistas; PRIĖMĖ ŠĮ REGLAMENTĄ: 1 straipsnis Reglamentas (ES) Nr. 1236/2010 iš dalies keičiamas taip: (1) 3 straipsnis iš dalies keičiamas taip: (a) 6 punktas pakeičiamas taip: „6. žvejybos veikla – žvejyba, įskaitant jungtines žvejybos operacijas, žuvų perdirbimo operacijas, žvejybos išteklių arba jų produktų perkrovimą ar iškrovimą ir bet kokią kitą komercinę veiklą, susijusią su pasirengimu žvejybai arba su pačia žvejyba, įskaitant, inter alia, pakavimą, transportavimą, laivo papildymą kuru ar kitomis atsargomis;“; (b) 10 punktas pakeičiamas taip: „10. ne susitariančiosios šalies laivas – bet koks žvejybos veiklą vykdantis laivas, plaukiojantis su kita nei susitariančiosios šalies vėliava, įskaitant laivus, kuriuos galima pagrįstai įtarti esant neregistruotus;“; (c) 13 punktas pakeičiamas taip: „13. uostas – bet kokia vieta krante, naudojama iškrovimo operacijoms atlikti arba su žvejybos veikla susijusioms ar tą veiklą vykdyti padedančioms paslaugoms teikti, arba vieta netoli kranto, kurią susitariančioji šalis paskyrė žuvininkystės ištekliams perkrauti.“; (2) 9 straipsnio 1 dalies d punkto paskutinis sakinys pakeičiamas taip: „Nedarant poveikio IV skyriaus nuostatoms, ne vėliau kaip prieš 24 valandas iki bet kokios iškrovimo operacijos pradžios laivas, į kurį perkraunamos žuvys, praneša visą laive esantį sužvejotų žuvų kiekį ir žuvų, kurios bus iškrautos, bendrą svorį, uosto pavadinimą ir numatomą iškrovimo operacijos datą bei laiką, nepriklausomai nuo to, ar bus iškraunama uoste, esančiame Konvencijos rajone ar už jo ribų.“; (3) IV skyriaus antraštinė dalis pakeičiama taip: „UOSTO VALSTYBĖS VYKDOMA ŽUVŲ, KURIAS SUŽVEJOJO LAIVAI, PLAUKIOJANTYS SU KITOS SUSITARIANČIOSIOS ŠALIES VĖLIAVA, KONTROLĖ“; (4) 22 straipsnis pakeičiamas taip: „22 straipsnis. Taikymo sritis „Nepažeidžiant Reglamento (EB) Nr. 1224/2009 ir Tarybos reglamento (EB) Nr. 1005/2008(*), šiame skyriuje išdėstytos nuostatos yra taikomos, kai valstybių narių uostais naudojasi žvejybos laivai, kuriuose yra žuvininkystės išteklių, kuriuos Konvencijos rajone sužvejojo su kitos susitariančiosios šalies vėliava plaukiojantys laivai ir kurie prieš tai nebuvo iškrauti ar perkrauti uoste.“; (*) 2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 286, 2008 10 29, p. 1). (5) 23 straipsnis pakeičiamas taip: „23 straipsnis Paskirtieji uostai Valstybės narės skiria uostus, kuriuose leidžiama vykdyti žuvininkystės išteklių, Konvencijos rajone sužvejotų su kitos susitariančiosios šalies vėliava plaukiojančių žvejybos laivų, iškrovimo ar perkrovimo operacijas arba tokiems laivams teikti uosto paslaugas, ir praneša apie juos Komisijai. Komisija praneša ŽŠRAK sekretoriui apie tuos uostus, taip pat apie visus paskirtųjų uostų sąrašo pakeitimus ne vėliau kaip likus 15 dienų iki pakeitimo įsigaliojimo. Konvencijos rajone su kitos susitariančiosios šalies vėliava plaukiojančių žvejybos laivų sužvejotų žuvų iškrovimo ir perkrovimo operacijas leidžiama vykdyti ir tokiems laivams uosto paslaugas teikti tik paskirtuosiuose uostuose.“; (6) 24 straipsnis iš dalies keičiamas taip: (a) 1 dalis pakeičiama taip: „1. Pagal Reglamento (EB) Nr. 1005/2008 6 straipsnį, kai žvejybos laivo, turinčio šio reglamento 22 straipsnyje nurodytų žuvų, kapitonas ketina įplaukti į uostą, jis arba jo atstovas apie tai praneša uosto, kuriuo jie ketina naudotis, valstybės narės kompetentingoms institucijoms ne vėliau kaip likus trims darbo dienoms iki numatyto įplaukimo laiko. Tačiau atsižvelgdama, visų pirma, į sužvejotų žuvų perdirbimo būdą ir atstumą nuo žvejybos vietų iki savo uostų, valstybė narė gali nustatyti kitokį laiką pranešimui apie įplaukimą į uostą pateikti. Tokiu atveju valstybė narė nedelsdama apie tai informuoja Komisiją arba jos paskirtą įstaigą ir ŽŠRAK sekretorių.“; (b) 2 dalies pirma pastraipa pakeičiama taip: „1 dalyje nurodytą išankstinį pranešimą siuntėjas gali atšaukti, informuodamas apie tai uosto, kuriuo kapitonas ketino naudotis, kompetentingas institucijas likus ne mažiau kaip 24 valandoms iki pranešto numatyto atvykimo į tą uostą laiko.“; (7) 25 straipsnis iš dalies keičiamas taip: (a) antraštė pakeičiama taip: „25 straipsnis Leidimas iškrauti arba perkrauti žuvis ir kitaip naudotis uostu“; (b) 1 dalies įžanginis sakinys pakeičiamas taip: „1. Atsakydama į pagal 24 straipsnį perduotą pranešimą, iškrauti arba perkrauti žuvis ketinančio žvejybos laivo vėliavos valstybė arba perkrovimo operacijas ne Sąjungos vandenyse vykdančio žvejybos laivo, iš kurio perkrautos žuvys, vėliavos valstybė (-ės) užpildo 24 straipsnyje nurodytą išankstinį pranešimą ir taip patvirtina, kad:“; (c) 2 dalis pakeičiama taip: „2. Iškrovimo arba perkrovimo operacijos gali būti pradėtos tik po to, kai uosto valstybės narės kompetentingos institucijos, tinkamai užpildžius 24 straipsnyje nurodytą išankstinį pranešimą, suteikia leidimą. Toks leidimas suteikiamas tik jei gaunamas 1 dalyje nurodytos vėliavos valstybės patvirtinimas.“; (d) įterpiama ši 3a dalis: „3a. Leidimas iškrauti arba perkrauti žuvis ir kitaip naudotis uostu nesuteikiamas, jeigu uosto valstybė narė gauna akivaizdžių įrodymų, kad laive esančios žuvys sužvejotos pažeidžiant reikalavimus, kuriuos susitariančioji šalis taiko savo nacionalinei jurisdikcijai priklausančiuose rajonuose.“; (e) 4 dalis pakeičiama taip: „4. Uosto valstybės narės kompetentingos institucijos apie savo sprendimą suteikti leidimą iškrauti ar perkrauti žuvis ir kitaip naudotis uostu arba jo nesuteikti nedelsdamos praneša laivo kapitonui arba jo atstovui ir laivo vėliavos valstybei tinkamai užpildžius 24 straipsnyje nurodytą išankstinį pranešimą, ir informuoja apie tai ŽŠRAK sekretorių.“; (8) 26 straipsnis iš dalies keičiamas taip: (a) 1 dalis pakeičiama taip: „1. Kiekviena valstybė narė kiekvienais ataskaitiniais metais savo uostuose atlieka bent 5 % šviežių žuvų ir bent 7,5 % šaldytų žuvų iškrovimo ar perkrovimo operacijų patikrų, remdamasi rizikos valdymo principais, kuriais atsižvelgiama į II priede išdėstytas bendrąsias gaires.“; (b) įterpiama ši 1a dalis: „1a. Patikros atliekamos sąžiningai, skaidriai, laikantis nediskriminavimo principo ir užtikrinant, kad nė vienas laivas nebūtų persekiojamas.“; (c) 2 dalis pakeičiama taip: „2. Inspektoriai tikrina visas svarbias laivo vietas, siekdami įsitikinti, ar laikomasi atitinkamų išteklių išsaugojimo ir valdymo priemonių. Patikros atliekamos laikantis III priede nustatytos tvarkos.“; (d) įterpiama ši 2a dalis: „2a. Kiekviena valstybė narė deda visas galimas pastangas, kad palengvintų bendravimą su laivo kapitonu arba viršesniais įgulos nariais, be kita ko, kad, jei įmanoma ir būtina, inspektorių lydėtų vertėjas žodžiu.“; (e) įterpiama ši 3a dalis: „3a. Nacionaliniai inspektoriai netrukdo laivo kapitonui susisiekti su vėliavos valstybės institucijomis.“; (f) 4 dalis pakeičiama taip: „4. Uosto valstybė narė gali pasikviesti kitų susitariančiųjų šalių inspektorius, kad jie lydėtų jos inspektorius ir stebėtų, kaip atliekama patikra.“; (9) 29 straipsnio 2 dalis papildoma šiuo sakiniu: „Kai tinkama, patikrą atliekanti valstybė narė tokios patikros rezultatus taip pat praneša susitariančiajai šaliai, kurios vandenyse padarytas pažeidimas, ir valstybei, kurios pilietis yra laivo kapitonas.“; (10) priedo rubrika pakeičiama taip: „I PRIEDAS REGULIUOJAMIEJI IŠTEKLIAI“; (11) pridedamas naujas II priedas, kurio tekstas pateikiamas šio reglamento 1 priede; (12) pridedamas naujas III priedas, kurio tekstas pateikiamas šio reglamento 2 priede. 2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Tačiau 1 straipsnio 1, 4, 5, 6, 7, 8, 9, 10, 11 ir 12 dalys taikomos nuo 2015 m. liepos 1 d. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 343, 2009 12 22, p. 1. [2] OL L 286, 2008 10 29, p. 1. [3] OL C , , p. . PRIEDAS prie pasiūlymo dėl EUROPOS PARLAMENTO IR TARYBOS REGLAMENTO kuriuo iš dalies keičiamas Europos Parlamento ir Tarybos reglamentas (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose 1 PRIEDAS Reglamentas (ES) Nr. 1236/2010 papildomas šiuo II priedu: „II PRIEDAS Bendrosios rizikos valdymo gairės, susijusios su uosto valstybės narės vykdoma kontrole Rizikos valdymas yra sistemingas rizikos atpažinimas ir visų priemonių, kurios būtinos tos rizikos atsiradimo tikimybei sumažinti, įgyvendinimas. Jis apima, pavyzdžiui, šią veiklą: duomenų ir informacijos rinkimą, rizikos analizę ir vertinimą, veiksmų planavimą ir vykdymą, reguliarią procesų ir jų rezultatų stebėseną bei peržiūrą. Remdamasi rizikos vertinimu, kiekviena uosto valstybė narė nustato savo rizikos valdymo strategiją, kuri padėtų laikytis šio reglamento nuostatų. Tokia strategija turėtų apimti tinkamų ekonomiškai efektyvių kontrolės ir tikrinimo priemonių nustatymą, aprašymą ir paskirstymą, atsižvelgiant į kiekvieno rizikos atvejo pobūdį ir nustatytą rizikos lygį, taip pat tikslinių standartų įgyvendinimą. Rizikos vertinimo ir valdymo kriterijai nustatyti siekiant vykdyti kontrolės, patikrų ir tikrinimo veiklą, kad būtų galima laiku atlikti rizikos analizę ir bendrai įvertinti aktualią su kontrolės ir patikrų veikla susijusią informaciją. Vykdant uosto valstybės narės iškrovimo ir perkrovimo operacijų kontrolę, atliekama su įvairių rūšių ištekliais ir įvairiomis Konvencijos rajono dalimis susijusių atskirų žvejybos laivų, žvejybos laivų grupių, veiklos vykdytojų ir (arba) žvejybos veiklos kontrolė ir patikros, atsižvelgiant į rizikos lygį, kuris nustatomas pasitelkiant, inter alia, šias bendrąsias su rizikos lygio kriterijais susijusias prielaidas: (a) ne susitariančiosios šalies laivo sužvejotų žuvų kiekį; (b) šaldytų sužvejotų žuvų kiekį; (c) didelio masto laimikį; (d) prieš tai jūroje perkrautą sužvejotų žuvų kiekį; (e) žuvų, sužvejotų vandenyse, kurie nepriklauso susitariančiųjų šalių jurisdikcijai, t. y. reguliuojamajame rajone, kiekį; (f) žuvų, sužvejotų tiek Konvencijos rajone, tiek ir už jo ribų, kiekį; (g) sužvejotų labai vertingų rūšių žuvų kiekį; (h) sužvejotų žuvininkystės išteklių, kurių žvejybos galimybės smarkiai ribojamos, kiekį; (i) anksčiau atliktų laivo ir (arba) veiklos vykdytojo patikrų skaičių ir nustatytų pažeidimų skaičių.“. PRIEDAS prie pasiūlymo dėl EUROPOS PARLAMENTO IR TARYBOS REGLAMENTO kuriuo iš dalies keičiamas Europos Parlamento ir Tarybos reglamentas (ES) Nr. 1236/2010, kuriuo nustatoma kontrolės ir vykdymo užtikrinimo sistema, taikytina Konvencijos dėl būsimo daugiašalio bendradarbiavimo šiaurės rytų Atlanto žvejybos rajonuose 2 PRIEDAS Reglamentas (ES) Nr. 1236/2010 papildomas šiuo III priedu: „III PRIEDAS Uosto valstybės narės vykdomos patikros tvarka Nacionaliniai inspektoriai: a) tikrina, ar laive esantys laivo atpažinties dokumentai ir informacija, susijusi su laivo savininku, yra tikra, išsami ir teisinga, prireikus susisiekdami su vėliavos valstybės atitinkamais kontaktiniais asmenimis arba pasinaudodami tarptautiniais laivų duomenų registrais; b) tikrina, ar laivo vėliava ir žymenys (pvz., pavadinimas, išorės registracijos numeris, Tarptautinės jūrų organizacijos (TJO) suteiktas laivo atpažinties numeris, tarptautinis radijo šaukinys ir kiti žymenys bei pagrindiniai matmenys) atitinka dokumentuose nurodytą informaciją; c) tikrina, ar žvejybos ir su žvejyba susijusios veiklos leidimai yra tikri, išsamūs bei teisingi ir ar atitinka informaciją, pateiktą pagal 24 straipsnį; d) peržiūri visus kitus laive laikomus aktualius dokumentus ir įrašus, įskaitant elektroninius dokumentus ir įrašus ir iš vėliavos valstybės arba iš atitinkamų regioninių žuvininkystės valdymo organizacijų gautus laivų stebėjimo sistemos (LSS) duomenis. Aktualiais dokumentais laikomi laivo žurnalai, sužvejotų žuvų kiekio, perkrovimo ir prekybos dokumentai, įgulos narių sąrašai, sandėliavimo planai ir brėžiniai, žuvų laikymo triumų aprašai ir dokumentai, kurių reikalaujama pagal Nykstančių laukinės faunos ir floros rūšių tarptautinės prekybos konvenciją (CITES); e) patikrina visus atitinkamus laive esančius žvejybos įrankius, įskaitant nepastebimoje vietoje laikomus žvejybos įrankius ir susijusius įtaisus, ir tikrina, ar jie atitinka leidimuose nustatytas sąlygas. Žvejybos įrankiai taip pat tikrinami siekiant užtikrinti, kad tokie požymiai kaip tinklo akių dydis ir gijų storis, įtaisai ir priedai, tinklų, dugninių gaudyklių, dragų matmenys ir konfigūracija ir kabliukų dydis bei skaičius atitiktų taikomus reikalavimus ir kad žymenys atitiktų tuos, kuriuos laivui leidžiama naudoti, f) nustato, ar laive esančios žuvys sužvejotos nepažeidžiant turimų leidimų sąlygų; g) stebi visą iškrovimo arba perkrovimo operaciją ir atlieka kiekvienos išankstiniame pranešime apie iškrovimą įrašytos rūšies žuvų kiekio ir iškrauto arba perkrauto kiekvienos rūšies žuvų kiekio kryžminę patikrą; h) patikrina žuvis (taikydami ir imčių metodą), kad nustatytų jų kiekį ir laimikio sudėtį. Tikrindami žuvis inspektoriai gali atidaryti talpyklas, kuriose sufasuotos žuvys, taip pat perkelti sužvejotas žuvis arba talpyklas iš vienos vietos į kitą, kad įsitikintų, jog visuose žuvų laikymo triumuose vienodai laikomasi reikalavimų. Per tokį patikrinimą gali būti tikrinama produkto rūšis ir nustatomas nominalusis svoris; i) kai iškrovimo arba perkrovimo operacija baigiama, tikrina ir pažymi laive paliktą kiekvienos rūšies žuvų kiekį; j) vertina, ar yra akivaizdus pagrindas manyti, kad laivas vykdė NNN žvejybą arba su žvejyba susijusią veiklą, kuria tokia žvejyba remiama, k) laivo kapitonui pateikia ataskaitą, kurioje nurodyti patikros rezultatai ir priemonės, kurių būtų galima imtis, ir kurią turi pasirašyti inspektorius ir kapitonas. Tai, kad kapitonas pasirašė ataskaitą, vertinama tik kaip kapitono pripažinimas, kad jis gavo ataskaitos kopiją. Laivo kapitonui suteikiama galimybė pateikti pastabas apie ataskaitą arba jai prieštarauti ir prireikus susisiekti su atitinkamomis vėliavos valstybės institucijomis, visų pirma jei kapitonui sunku suprasti ataskaitos turinį. Kapitonui pateikiama ataskaitos kopija; ir l) pasirūpina, kai reikia ir kai įmanoma, svarbių dokumentų vertimu.“.